Մաֆուսայիլի լամպը, կամ Չեկիստների և մասոնների միջև վերջին ճակատամարտը

«Մաֆուսայիլի լամպը, կամ Չեկիստների և մասոնների միջև վերջին ճակատամարտը» (), ռուս ժամանակակից գրող Վիկտոր Պելևինի տասնչորսերորդ վեպն է, որը գրվել է 2016 թվականին և հրատարակվել է նույն տարվա սեպտեմբերի 7-ին «Էքսմո» հրատարակչության կողմից։

Առաջին հատվածը վեպից լույս է տեսել «Իզվեստիա» թերթում օգոստոսի 29-ին։

Սյուժե 
Գրքի նկարագրությունից. «Ինչպես հայտնի է, մեր երկրի միջազգային բարդ վիճակը բացատրվում է Ռուսաստանի ղեկավարության և համաշխարհային մասոնականության սուր հակասությամբ։ Բայց քչերն են հասկանում այս առճակատման արմատները, նրա ֆինանսական աստառն ու գաղտնախորհուրդ իմաստը։ Վիկտոր Պելևինի հիբրիդային վեպը պատռում է լռության շղարշը այս առեղծվածից՝ միաժամանակ պարզ ու մատչելի ձևով բացատրելով համաշխարհային քաղաքականության, տնտեսության, մշակույթի և մարդաբանության հիմնական խնդիրները»։

Գրքի գլխավոր հերոսները Մոժայսկիների ընտանիքի երեք սերունդներն են, որոնք ծառայում են Հայրենիքին 19-րդ, 20-րդ և 21-րդ դարերում։ Գիրքը բաղկացած է չորս մասից.

 «Ոսկե բզեզ» «արտադրական պատմություն». գործողությունները տեղի են ունենում ֆոնդային բորսայում, ծանոթություն Մոժայսկիների տոհմի ներկայացուցիչներից մեկի՝ Կրիմպայ Մոժայսկու իրական և հնարովի խնդիրներին։
 «Մոժայսկու ինքնաթիռը» «տիեզերական դրամա». ներկայացված է չեկիստների խորամանկ ծրագիրը պատմվածքի տեսքով, որը գրվել է 19-րդ դարի ռուս ազնվական Մարկիան Մոժայսկու անունից։ Այստեղ կա այն ժամանակվա լեզուն վերստեղծելու և երկու հարյուր տարի առաջվա և ժամանակակից ռուսաց լեզվի որոշ տարաձայնություններ առաջ բերելու փորձ։
 «Խրամլագ» «պատմական ակնարկ». ընտանիքի ներկայացուցիչ Մաֆուսայիլ Մոժայսկին «պատմական ուրվագծով» ներկայացնում է 20-րդ դարը, ՆԳ ժողկոմին հաշվետվություններ է ուղարկում Գուլագ ճամբարի՝ Նովայա Զեմլյայում գտնվող Խրամլագ հեռավոր ստորաբաժանումից։
 «Կապուստինի սխրանքը» «օպերատիվ էտյուդ». այստեղ ընթերցողին պարզ է դառնում, որ գրքի գլխավոր հերոսն ամենասկզբից Անվտանգության դաշնային ծառայության գեներալ Ֆեոդոր Միխայլովիչ Կապուստինն է, որը զբաղվում է չեկիստի համար սովորական գործերով. նա լվանում է բնակչության ուղեղները և ամեն գնով պաշտպանում է իր իշխանությունը։

Նախատիպեր 
Ռուս գրող և փիլիսոփա Դմիտրի Եվգենևիչ Գալկովսկին ներկայացված է գրքի՝ «Խրամլագ» անվանումով երրորդ մասում, որը վերապատմում է պրոֆեսոր Գոլգոֆսկու իբր գիտական հոդվածը աքսորված մասոնների մասին, որոնք Աստծու հետ շփվելու համար Նովայա Զեմլյա կղզեխմբում պորտալ են կառուցում, ձեռք էին բերել գերունակություններ և ծնունդ տվել խորհրդային ողջ գողական մշակույթին։

Ծանոթագրություններ

Արտաքին հղումներ 
 Виктор Пелевин сделал прогнозы относительно валюты / Известия
 Виктор Пелевин написал свою версию «Бесов» / Известия

Վիկտոր Պելևինի ստեղծագործություններ